Blaha, Ľuboš, poslanec NR SR (2021-10-21):
Ďakujem pekne. Páni kolegovia, chcel by som sa vrátiť späť k meritu veci. To, čo tu predviedol pán poslanec Žiak, bolo naozaj niečo, čo nemalo ani s históriou, ani s politikou nič spoločné, a zvykli sme si na to, že uráža dokonca a šliape aj po nebohých rodinných príslušníkoch, čo je naozaj cez čiaru asi u každého aspoň štipku morálneho človeka, ale nebudem sa mu venovať, nestojí mi za to. Chcel by som len zdôrazniť, že by som si vyprosil aj od kolegu Krúpu a od kolegov z OĽANO, aby nejakým spôsobom kádrovali sociálno-demokratickú stranu SMER – sociálna demokracia, keď vieme, že samotné OĽANO nemá ale žiadne ucelené hodnotové ukotvenie. Však vy tam máte, preboha, ultrakonzervatívcov ako pani Záborská, ultraliberálov, ako je pán Krúpa, vy tam máte taký zmätok v tej vašej strane! Máte tam potom, samozrejme, aj tých vašich intelektuálnych titanov, ako je Pročko a Tabák, ale chcel by som podotknúť, že ľudia, ktorí naozaj nemajú ani štipku nejakého hodnotového ukotvenia, nemajú právo hodnotiť nikoho. Vy ste jednoducho banda primitívov a ako tu už predviedli viacerí vaši kolegovia, o histórii nič neviete. Druhú vec, ktorú by som chcel vyprosiť, aby ste tu urážali Sovietsky zväz a ruský národ, ktorý nás oslobodil v druhej svetovej vojne. Ako počúvať tu, že dobre že nie za druhú svetovú vojnu môže Vladimír Putin, už len na to som čakal. Lebo Putin môže, ako vieme, za všetko a ešte určite aj za druhú svetovú vojnu. On tam určite niekde tam poletoval ako anjelik a všetko to riadil. To sú také strašné nezmysly, čo tu vy tárate! To už sa fakt ideme hádať o tom, či bola Mníchovská dohoda zlá alebo dobrá? Tu počúvame od pána poslanca Žiaka, že to bolo vlastne fajn a že vlastne tí západní lídri, tí naši úžasní západní lídri nemali na výber, lebo ten Katyň o tie dva roky mal nastať. Oni to už vedeli, oni to už tušili, oni už mali predtuchu, že sa stane Katyň dva roky neskôr, a preto vlastne spískali tú Mníchovskú dohodu. Toto tu dával Žiak. (Povedané s pobavením.) Ja sa tak zamýšľam nad tým, že ako, či to tu už nehraničí s nejakým duševným rozpoložením, ktoré nie je celkom v súlade s účasťou v Národnej rade Slovenskej republiky, ale okej. Vy ukazujete svojim vlastným voličom, že ste absolútne historicky nepripravený na diskusie o dejinách, ale predsa len prestaňme urážať našich predkov. Prestaňme už viesť spory o tom, či Mníchovská dohoda bola alebo nebola dobrá. Mníchovská zrada bolo číre zlo! Bola číra zrada! Ona, a to mi idete naozaj ako antifašisti spochybňovať, že sa teraz spojili tí britskí demokrati, francúzski demokrati s tým Hitlerom a s tým Mussolinim, a to je akože fajn? Tomu ideme teraz tlieskať? A že zradili náš vlastný národ, že zradili náš vlastný štát, že zlikvidovali Československo? Tomu idete tlieskať, že zlikvidovali demokraciu a všetky tie centristické hodnoty, ktoré vy tu tárate dokola? Ale vraj to bolo dobré, keď nás zradili, a že sme ich museli zničiť. Toto mi idete teraz obhajovať? Však sa nebudete môcť pozrieť do zrkadla, ak dneska nezahlasujete za to, aby mníchovská zrada nebola pamätným dňom. Veď si to uvedomte! A keď, a musím aj zareagovať aj s vďakou na pána poslanca Linharta, ktorý teda sa ospravedlnil za koalíciu za Žiaka a zároveň hovorí, že súhlasí so mnou, aby takýto pamätný deň bol, pokiaľ by tu bolo aj to bé, pokiaľ by teda bol aj pamätný deň, že aj iné mocnosti nám ublížili. No ale veď takýto ste si schválili pred rokom. Presne ten 21. august 1968 je už pamätným dňom, lebo ste si to odhlasovali. Dokonca ste si tam vymysleli ešte jeden, kedy je tuším nejaký odchod vojsk alebo niečo takéto. Čiže vy ste si už dvojmo dali taký kopanček do vtedajšieho Sovietskeho zväzu. Dobre, nech sa páči. Tak ale potom to vyvažujme. Buďme spravodliví k dejinám. Prečo teda neupozorniť aj na to, že nás v roku 1938 zradili západné demokracie? To nie je útok voči demokracii, to nie je útok voči Francúzku alebo Veľkej Británii. To je historická pravda a historická trauma, ktorú tu máme. Tak už to konečne spravme a prestaňme, prestaňme tu šíriť nenávisť, prestaňme tu používať také slová ako pán Žiak, že je úchylný a boľševik. Preboha, pán kolega, vy ani netušíte, čo to znamená slovo boľševik. Vy ani netušíte, čo to znamená slovo komunista, čo to znamená slovo fašista. Vy ste tak popletený. Tieto veci si naštudujte. A opakujem vám to v dobrom. Ja som vysokoškolský učiteľ, napísal som na túto tému tucet kníh, tucet kníh. Vy ste si našli jednu brožúrku. Ja vám ich fakt darujem, tie svoje knižky, preštudujte si ich. Preštudujte si ich poctivo a prestaňte tu po mne vyhukovať tie vaše infantilné nezmysly, aký kto je úchylný, aký kto je boľševik a ako... a nebudem teraz sa už venovať vám, lebo za to naozaj nestojíte. Páni kolegovia, prosím vás ešte raz. Zahoďme na chvíľu všetky tie politické tričká, všetky tie nevraživosti, ktoré tu cítim z niektorých vašich úst. Však tu ide o vec, tu ide o naše dejiny. Zamyslite sa nad jedinou otázkou a položte si ju veľmi-veľmi otvorene. Som proti tomu, že by sme si uctili alebo že by sme si pamätali alebo že by sme si nejakým spôsobom pripomínali memento, že tu došlo v roku ´38 k mníchovskej zrade? Však všetci vieme, že mníchovská zrada bola zlo. Tak, prosím, podľa toho aj hlasujte. Bez ohľadu na to, čomu politicky veríte. Ďakujem veľmi pekne.